Muxolifatchiga ozodlik 120 million so'mga tushdi
"Serquyosh O'zbekiston" koalitsiyasi koordinatori Nodira Hidoyatova moliyaviy jinoyatlarda ayblanib, 10 yillik qamoq jazosiga hukm qili
Muxolifatdagi “Serquyosh O`zbekistonim” koalitsiyasi koordinatori, yaqinda moliyaviy jinoyatlarda aybdor deb topilib, 10 yilga qamalgan Nodira Hidoyatova sud zalida ozodlikka chiqarilgan. Jinoiy ishlar bo`yicha Toshkent shahar sudining muxolifat vakili Nodira Hidoyatova jinoiy ishini shikoyat tartibida qayta ko`rishi natijasida, iqtisodiy jinoyatlarda ayblangan Hidoyatovaga uch yil shartli qamoq jazosini berish haqida qarorga kelingan. Jarayonda qatnashgan inson huquqlari himoyachisi Adham Shoimardonovga ko`ra, sud qarorining chiqarilishida Nodira Hidoyatova tomonidan davlat hisobiga 120 million so`mga yaqin mablag`ning davlatga to`lanishi, shuningdek, insonparvarlik tomonidan qo`llaniladigan boshqa yumashatuvchi holatlar inobatga olingan. Shoimardonovning aytishicha, siyosiy mahbus bo`lgan Hidoyatovaning ozod etilishi kutilmagan holat bo`lgan. Sud Nodira Hidoyatovani avval dastaklangan “Serquyosh O`zbekistonim” koalitsiyasi raisi Sanjar Umarov bilan jinoiy sheriklik qilgani haqidagi ayblovlarni o`z kuchida qoldirgan. Inson huquqlari himoyachilarining bildirishicha, sudning bunday qarorga kelishida Nodira Hidoyatovaning himoyasi uchun amalga oshirilgan aksiyalar va xalqaro tashkilotlarning harakatlari natija bergan. Muxolifatdagi “Serquyosh O`zbekistonim” koalitsiyasi koordinatori Nodira Hidoyatova koalitsiya rahbari Sanjar Umarovga nisbatan jinoiy ish qo`zgatilgach hibsga olingan, keyinchalik 10 yil qamoq jazosiga hukm qilingan edi. Sanjar Umarov ustidan o`tgan apellyatsiya jarayoni unga nisbatan belgilangan jazoni yetti yilga tushirgan edi. Rasmiy ayblovlar muxolifat vakillari davlat mulkini talon-taroj qilishgani, noqonuniy ravishda mablag` o`zlashtirishganidan iborat. Kuzatuvchilarga ko`ra esa, “Serquyosh O`zbekistonim” koalitsiyasi yetakchilarining qamoqqa tashlanishi ularning hukumatni tanqidga olgan siyosiy faoliyati bilan bo`gliq.